Hondarribia Arraun Elkartea

Hondarribia Arraun Elkartea Hondarribiko (Gipuzkoa) arraun elkartea da, 1960an sortua. Traineru, batel, trainerilla eta aulki mugikorrean lehiatzen du. 14 aldiz irabazi du Kontxako Bandera eta 3 aldiz TKE Liga. XXI. mendean traineru nagusietako bat da.

Hondarribiko traineruen lehenengo aipamenak XIX. mendekoak dira eta lehenengo Kontxako Bandera 1881. urtean irabazi zuten. Gaur egungo elkarteak harrobi lan handia egiten du eta B traineru indartsua du. Emakumezkoen trainerua ere badu, Emakumezkoen bandera zaharrena Hondarribian antolatzen da, eta traineruak Liga nagusian lehiatzen du.

Uniformea 
Taldearen kolorea berdea da eta traineruaren izena 1920ko hamarkadatik aurrera Ama Guadalupekoa da.

Historia 
Hondarribia Arraun Elkartea 1960an sortu bazen ere, 1862koa da lehenengo aipamena Hondarribiaren traineru baten parte hartzeaz, Baionan irabazi zuelako estropada bat.

XIX mendea 
Estropada ugari jokatu zituen Hondarribiak XIX mendearen bukaeran. Kontxan aritu izan zen eta baita Lapurdiko estropadetan ere. 1862ko banderaz gaizn 1868an Donostiako eta Mutrikuko traineru banari nagusitu zitzaien. 1881ean irabazi zuen bere lehenengo Kontxako Bandera eta 1887an bigarren egin zuen. 1891ean eta 1892an Donibane Lohitzunen nagusitu zen eta 1893 eta 1895ean Miarritzen.

XX mendearen lehen erdia 

20. hamarkadan hasi zen berriz Donostian lehiatzen. 1925, 1928 eta 1933an bigarren gelditu zen. 1934ean Hondarribiko bi traineru eratu ziren, bata Hondarribia-Marina Marina auzokoa, eta bestea Hondarribia-Tierra. "Lurrekoak" hobeto aritu baziren ere itsasaldekoen kolore berdea izan zen handik aurrera Hondarribiak erabiliko zuen kolorea.

Espainiako Gerra Zibilaren ondoren urte onak bizi izan zituen Hondarribiak lau aldiz irabazi baitzuen Kontxako Bandera. Orio, Pedreña eta Donostiako traineruak izan zituen lehiakide grai hartan. Beñardo Elduaien patroiak 1947 eta 1948ko banderak eskuratu zituen. 1952 urtean bigarren egin zuen Kontxan, berriz ere Elduaien patroi zela, baina ordutik aurrera ez zuen jarraitasunik izan eta urte gutxi batzutan baino ez zuen trainerua atera.

Hondarribia Arraun Elkartea 

Hondarribitarren bigarren garai ona 60 hamarkadaren erdialdera iritsi zen berriz ere lau Kontxa eta Generalisimoaren bi Kopa irabazi zituzten Jose Angel Lujanbio patroi zutela. Berriz ere Pedreña izan zuen aurkari eta lehia gogoangarriak izan zituzten bien artean. Ordutik aurrera Hondarribia ohikoa izan da estropada garrantzitsuenetan, baina XX mendean ez zuen beste titulurik eta Kontxako banderarik irabazi.

XXI mendea 

Azken garai ona XXI mendean iritsi da. Hirutan irabazi du Kontxako Bandera, 2005, 2013 eta 2018an. Hiruretan ere polemikaz jositako garaipenak izan ziren, aurreneko bietan epaileek lehenengo sailkatua kanporatu ondoren eta 2018an Zierbena eta Urdaibaien arteko istiluen ondorioz. TKE Liga eta hirutan eskuratu du. Euskadiko eta Gipuzkoako txapelketak eta bandera ugari ere irabazi ditu azken urte hauetan.

2014an denboraldi bikaina osatu zuen. TKE Liga irabazi zuen tartean zazpi bandera eskuratuz eta Kontxako Banderan bigarren postuan gelditu zen. 2015 denboraldia ere bikaina egin zuen estropada gehienak irabaziz eta hirugarren aldiz Liga eskuratuz. Kontxako banderan ordea kale egin zuen eta lau segundu eskasengatik bigarren postuarekin konformatu behar izan zuen. 2016an uztaila bikaina egin zuen eta hiru txapelketak irabazi zituen. Abuztuan ordea Urdaibai nagusitu zitzaion eta Liga eta Kontxan bigarren postuan gelditu zen.

2018 denboraldian ere goi goian egin zuen. Kontxako Bandera eta Euskadiko Txapelketa irabazi zituen eta baita hainbat bandera garrantzitsu ere, Zarautz eta El Corte Inglésekoak. Ligan bigarren postuan gelditu zen. 2019an bigarren Kontxako Bandera jarraian irabazi zuen eta 2020an hirugarrena. Hurrengo urtetan bigarren izatea egokitu zaio Ligan eta Kontxan. Getariako estropadan bigarren ziaboga istriborretik hartu izanagatik edukitako puntu galerak utzi zuen Liga garaipenik gabe. Aipatzekoa da 2014an eta 2015ean Liga irabazi ondoren hurrengo Liga guztietan bigarrena izan dela.

Patroiak 
Hona hemen Kontxako Bandera irabazi duten patroien zerrenda:
 Ioseba Amunarriz (5): 2005, 2013, 2018, 2019, 2020.
 Jose Angel Lujanbio (4): 1965, 1966, 1967, 1968.
 Bernardo Elduaien (2): 1947, 1948.
 Leon Berrotaran (1): 1881.
 Roman Agirre (1): 1941.
 Pedro Gonzalez (1): 1943.

Palmaresa

Kontxako Bandera 
 Txapelduna (14): 1881, 1941, 1943, 1947, 1948, 1965, 1966, 1967, 1968, 2005, 2013, 2018, 2019 eta 2020.
 Bigarrena (12): 1879, 1883, 1925, 1928, 1933, 1935, 1951, 1964, 2014, 2015, 2016 eta 2021.
 Hirugarrena (14): 1926, 1927, 1932, 1934, 1940, 1942, 1944, 1945, 1953, 1963, 1980, 2007, 2022 eta 2023.
 Sailkapen estropadako irabazlea (32): 2007, 2016, 2022.
 Sailkatua (39): 1973, 1974, 1978, 1979, 1980, 1981, 1983, 1987, 1988, 1990, 1992, 1993, 1994, 1995, 1996, 1997, 2000, 2001, 2002, 2003, 2004, 2005, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022 eta 2023.

TKE Liga 
 Txapelduna (3): 2006, 2014 eta 2015.
 Bigarrena (9): 2005, 2012, 2016, 2017, 2018, 2019, 2020, 2021 eta 2022.
 Hirugarrena (4): 2004, 2007, 2009, 2011 eta 2023.
 Patroirik onena (3): 2009, 2012 eta 2017 (Joseba Amunarriz).
 Irabazitako estropadak (2022 barne): 92
 Parte hartzeak (20): 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022
 Euskal Liga (0): Laugarren 1995 eta 2000an.

Espainiako Traineru Txapelketa 
 Txapelduna (2): 2012, 2016.
 Bigarrena (4): 1945, 1995, 2007, 2017.

Euskadiko Traineru Txapelketa 
 Txapelduna (7): 2004, 2005, 2006, 2016, 2018, 2019 eta 2021.
 Bigarrena (4): 1980, 2009, 2014 eta 2017.
 Euskadiko distantzia luzeko traineru txapelketa (1): 2017.

Gipuzkoako Traineru Txapelketa 
 Txapelduna (14): 1967, 2004, 2005, 2006, 2010, 2011, 2012, 2015, 2016, 2018, 2020, 2021, 2022 eta 2023.

Estropada zaharrak 
 Lapurdiko estropada zaharrak (5):
 Baionan 1862
 D.Lohitzunen 1891, 1892
 Miarritzen 1893, 1895.

Aro modernoko estropadak

Trainerilletan 
 Espainiako Txapelketa (1): 1947 (C.D.Kerizpe).
 Gipuzkoako Txapelketa (6): 2005, 2014, 2015, 2017, 2021, 2022
 Zarauzko trainerilla estropadak (1): 1947.
 Bermeoko trainerilla estropadak (1): 1963.

Azken denboraldiak

Hondarribia B 

Harrobiko lan ikusgarria egiten duen adierazlea da Hondarribia B trainerua, 1993tik aurrera urtero uretan izan dena, 1998an ezik, orduan Endaikarekin bat egin eta haren izenean aritu baitzen.

Hondarribiko B traineruak ere urte onak ezagutu ditu. 1995ean berak antolaturiko Hondarribiko Promozio Estropada irabazi zuen, 1996an etxekoaz gain Santanderko Bandera eta 1997an zazpi banderaz jabetu zen. Azkenik 1999an Euskal B Liga irabazi zuen. 2003tik aurrera KAE Ligako lehen mailan aritu da eta 2008an lortu zuen posturik onena, bosgarrena. 2012an maila galdu zuen.

2013an bigarren egin zuen KAE 2. mailan eta lau bandera eskuratu zituen. Play-offa irabazi arren ez zen igotzeko tokirik izan. 2014an ligako laugarrena izan zen. 2015ean KAE 2 Ligako zortzi estropada irabazi zituen eta Ligako txapelduna gelditu zenez KAE 1 mailara igo zen. Hurrengo urtean arazorik gabe lortu zuen mantentzea, baina 2017an maila galdu zuen. 2021ean hirugarren egin zuen Ligan eta baita play-offetan ere. KAE 1 ligako bi talde TKE Ligara igo zirenez Hondarribia B-k ere mailaz igotzea lortu zuen.

Palmaresa

Ligak 
 Euskal B Liga (1): 1999.
 KAE 1 Liga (0): bosgarrena 2008an.
 KAE 2 Liga (1): 2015.

Banderak

Denboraldiak

Emakumezkoen trainerua 

2005ean Txingudi Bandera antolatu zuen elkarteak, hau izan zen emakumezkoek jokatu zuten lehenengo bandera. Ordutik aurrera Hondarribiko neskak lehian aritu dira eta etxeko bandera bitan irabazi dute, 2007 eta 2008an. 2008an oso urte ona izan zuten Euskadiko txapelketa ere irabazi zuten, gero baliogabetua izan zen arren, eta Kontxako finalean egon ziren. 2014 eta 2015 denboraldietan trainerurik ez zuen uretaratu baina 2016an itzuli egin zen.

2017an lehorrean geratu ostean 2018an itzuli zen eta maila bikaina eman zuen, Euskotren Ligarako sailkatu baita lehen aldiz. 2019an hirugarrena izan zen Kontxako Banderan. Urte hartan play-offetan maila galdu zuen baina San Juanek Liga Nagusiari uko egin zionez 2019an ere maila gorenean aritu zen. Hurrengo urteetan ere laugarren egin zuen ligan eta 2020an play-offetan eutsi ondoren 2021ean maila galdu zuen. 2022an ETE Liga irabazi du eta Euskotren Ligara itzuli zen.

2023an lehenengo txandako traineru onena izan zen eta bosgarren postuan amaitu zuen Euskotren Liga.

Kontxako Bandera 
 Txapelduna (0)
 Bigarrena (0)
 Hirugarrena (1): 2019.
 Laugarrena (1): 2008.
 Sailkapen estropada (0)
 Sailkatua (6): 2008, 2019, 2020, 2021, 2022, 2023.

Emakumezkoen Traineru Liga 
 Txapelduna (0)
 Bigarrena (0)
 Hirugarrena (0)
 Laugarrena (4): 2018, 2019, 2020, 2021.
 Parte hartzeak (5): 2018, 2019, 2020, 2021, 2023.
 Gipuzkoako Liga (0): bosgarrena 2010ean.
 ETE Liga (1): 2022

Txapelketak 
 Euskadiko Txapelketa:
 Txapelduna (0): 2008*.
 Hirugarrena 2018an eta 2022an.
 Gipuzkoako Txapelketa (0): bigarrena 2008an.

Banderak

Denboraldiak

Arraunketa Olinpikoa 
Azken urteetan Hondarribiak gogor ekin dio arraunketa olinpikoari. Euskal Herriko txapelketa ugari irabazi ditu.

Palmaresa 
 Euskadiko distantzia luzeko txapelketa: lehenengo 2012an (8+ gizonezkoak).
 Euskadiko distantzia luzeko txapelketa: lehenengo 2013an (8+ gizonezkoak).
 Espainiako txapelketa: bigarren 2012an (8+ emakumeak).
 Espainiako txapelketa: bigarren 2011an (8+ emakumeak).
 Espainiako txapelketa: lehenengo 2011an (2- emakumeak).
 Orioko Nazioarteko Estropadak (8+): 2005, 2007.

Antolaturiko estropadak 
Hondarribiak bi estropada antolatzen ditu urtero, alde batetik Hondarribiko Bandera eta bestetik KAE Ligako Hondarribiko Promozio Estropada. Hauetaz gain Txingudi Bandera izan zen emakumezkoentzako antolaturiko lehenengo estropada.

Azkenik, negu aldean, Hondarribiko Traineru Jaitsiera ere antolatzen du urtero.

Kanpo estekak 
  Webgune ofiziala
  KTE Ligako webgunea

TKE Ligako taldeak
Gipuzkoako arraun taldeak
Hondarribiko kirola